Predkladacia správa

Návrh na uzavretie Dohody o Jednotnom patentovom súde (ďalej len „dohoda“) sa predkladá v nadväznosti na rokovania v rámci Európskej únie o tzv. patentovom balíku, ktorý okrem dohody obsahuje dva legislatívne návrhy predložené Komisiou prostredníctvom posilnenej spolupráce v súlade s článkom 329 ods. 1 Zmluvy o fungovaní Európskej únie, a to nariadenie Európskeho parlamentu a Rady (EÚ) č. 1257/2012, ktorým sa vykonáva posilnená spolupráca na účely vytvorenia jednotnej patentovej ochrany, a nariadenie Rady (EÚ) č. 1260/2012, ktorým sa vykonáva posilnená spolupráca na účely vytvorenia jednotnej patentovej ochrany so zreteľom na režim prekladov. 
Tzv. patentový balík v nadväznosti na predchádzajúce rokovania a odsúhlasenie Radou pre konkurencieschopnosť 10. decembra 2012 schválil Európsky parlament  na plenárnom zasadnutí 11. decembra 2012 a potvrdila Rada 17. decembra 2012. Obe nariadenia majú nadobudnúť účinnosť 1. januára 2014 alebo spoločne s nadobudnutím platnosti dohody, čím je osobitne zdôraznená skutočnosť potreby prepojenia patentovej ochrany s účinným a jednotným systémom súdnej ochrany.
Cieľom prijatia tzv. patentového balíka je prijatie európskeho patentu s jednotným účinkom, čo umožnení vlastníkovi patentu brániť sa proti neoprávnenému použitiu na celom území tvorenom členskými štátmi EÚ zúčastnenými na Dohode o Jednotnom patentovom súde Európskej únie, vrátane súdnej ochrany proti porušovaniu práv vyplývajúcich z patentov.
Predpokladá sa, že k dohode pristúpia všetky členské štáty Európskej únie, okrem Španielska, ktoré sa nepodieľa ani na posilnenej spolupráci s cieľom zavedenia európskeho patentu s jednotným účinkom. Taliansko, ktoré sa na posilnenej spolupráci taktiež nepodieľa, s najväčšou pravdepodobnosťou dohodu uzavrie.
Návrh dohody sa v nadväznosti na stanovisko Súdneho dvora Európskej únie č. 1/09 predkladá ako medzinárodná dohoda uzatváraná jednotlivými členskými štátmi Európskej únie, a nie ako úniová alebo zmiešaná úniová dohoda vzhľadom na neexistujúcu právomoc Únie v tejto oblasti. Vytvorenie Jednotného patentového súdu (a nie patentového súdu Európskej únie) je podporovaný aj zo strany Európskeho patentového úradu a spolu so zavedením európskeho patentu s jednotným účinkom sa považuje za krok smerom k zlepšeniu ochrany podnikateľského prostredia v Európskej únii prostredníctvom zintenzívnenej patentovej ochrany.
Dohoda obsahuje preambulu a 89 článkov rozdelených do piatich častí:
Časť I – Všeobecné a inštitucionálne ustanovenia (obsahuje 7 kapitol, čl. 1 až čl. 35),
Časť II – Finančné ustanovenia (čl. 36 až čl. 39),
Časť III – Organizačné a procesné ustanovenia (obsahuje 6 kapitol, čl. 40 až čl. 82),
Časť IV – Prechodné ustanovenia (čl. 83),
Časť V – Záverečné ustanovenia (čl. 84 až čl. 89).
Neoddeliteľnou súčasťou dohody sú dve prílohy: Príloha I – Štatút Jednotného patentového súdu a Príloha II – Rozdelenie vecí v rámci ústrednej divízie. 
Navrhovaná dohoda je podľa článku 7 ods. 4 Ústavy Slovenskej republiky prezidentskou medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb a čiastočne aj medzinárodnou hospodárskou zmluvou všeobecnej povahy a pred ratifikáciou si vyžaduje súhlas Národnej rady Slovenskej republiky. Dohoda je súčasne podľa článku 7 ods. 5 Ústavy Slovenskej republiky aj medzinárodnou zmluvou, na ktorej vykonanie nie je potrebný zákon a má preto prednosť pred zákonmi. 
Dohoda má vplyv na rozpočet verejnej správy; nemá vplyv na podnikateľské prostredie, životné prostredie, sociálne vplyvy a vplyv na informatizáciu spoločnosti.
Predkladaný materiál bol predmetom skráteného medzirezortného pripomienkového konania z dôvodu, že dotknuté orgány boli zapojené do prípravy textu navrhovanej dohody a z dôvodu, že termín spoločného podpísania dohody na okraj zasadnutia Rady Európskej únie pre konkurencieschopnosť sa uskutoční 19. februára 2013 v Bruseli. Uplatnené pripomienky boli akceptované a sú v materiáli náležite zapracované.
Materiál sa na rokovanie vlády SR predkladá bez rozporov a odporúča sa k nemu prijať navrhované uznesenie vlády SR.